Dewani het oordosis kalmeermiddels gedrinkAnni Dewani Foto: Facebook (Bron: dailymail.co.uk) Die moordbeskuldigde Shrien Dewani het ŉ oordosis kalmeermiddels gedrink om sy vrou se dood te probeer verwerk, het die Saturday Star berig. Hy het glo die pille gedrink omdat hy gesukkel het om te slaap weens terugflitse en nagmerries. Dié inligting is bekend gemaak in ŉ verslag van die Valkenberg Psigiatriese Hospitaal wat Vrydag by die Wes-Kaapse hooggeregshof ingehandig is. Dewani is Vrydag in dieselfde hof bevoeg verklaar om verhoor te word. Volgens die verslag is daar geen bewyse dat hy aan kliniese depressie ly nie. Hy ontvang ook nie enige medikasie buiten kalmeermiddels om hom te help om te slaap nie. Hy moet weer op 9 September in die hof verskyn vir die amptelike voorverhoor en sy saak begin op 6 Oktober. Sy vrou Anni is op 13 November 2010 tydens ŉ vermeende kaping in Gugulethu in Kaapstad doodgeskiet. Sleutelgetuies wat reeds skuldig bevind is aan die misdaad, voer aan Dewani was deel van die aanval. Hy is in April uit Engeland na Suid-Afrika uitgelewer en staan tereg op aanklagte van ontvoering, roof met verswarende omstandighede, moord en dwarsboming van die gereg. Lees ook: Dewani geskik om verhoor te word